**Iarna iubirii**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

”Și, din pricina înmulțirii fărădelegii, dragostea celor mai mulți se va răci.” (Matei, 24:12)

Se-aude prin ramuri al iernii prolog

Cu vaiere lungi și stridente,

Și ursu-și împinge tăcerea-n bârlog

Trăind izolări... recurente.

E frigul aievea? Miroase a frig?

Călcând prin tăceri pân-la gleznă

Îi dăm obstinați neiubirii câștig.

Lăsând dialogul în beznă.

Grilaje de fier ridicăm între noi,

Scrâșnind în țâțâna neunsă,

Și-având iarnă-n suflet privim înapoi

Spre dragostea tot mai ascunsă.

Ne strângem comori, ne iubim în oglinzi,

Dar n-avem spre alții iubire,

Și mâinile-ntinse de cei suferinzi

Rămân atârnate-n râvnire.

Răcelii de gheață îi suntem captivi

Și lanțul acesta ne ține,

Dar încă se poate să fim afectivi,

Iubirea nu-i toată ruine.

Nu-i dragostea toată atinsă de ger,

Căci ea-i de divină sorginte,

Iar Cel ce-i iubire revarsă din cer

Spre inimi torentu-I fierbinte.

E iarna iubirii, când focuri se sting,

Dar dragostea încă e vie

În fiii luminii, când ceru-l ating

Cu ruga din inimi, solie.

Simion Felix Marțian